צדיקין (לבנון)

צדיקין (בערבית: صديقين, נהגה ס'ידיקין), לעיתים ס'דיקין או סדיקין, היא עיירה קטנה בדרום לבנון, המשתייכת לנפת צור, מחוז דרום לבנון. העיירה ממוקמת 2 ק"מ דרומית לקאנא, ליד הכביש הראשי לתבנין, 12 ק"מ צפונית לגבול ישראל–לבנון.

 היסטוריה 
 התקופה העות'מאנית 
צדיקין נזכרת ברישומי המס העות'מאניים של שנת 1596 כחלק מנפת תבנין במחוז צפת, ונמנתה בה אוכלוסייה של 46 בתי אב, כולם מוסלמים. תושבי הכפר שילמו שיעור מס קבוע של 25% על מוצרים חקלאיים, כגון חיטה, שעורה, גידולי קיץ, עצי פרי, עיזים וכוורות, בנוסף להכנסות מזדמנות; סך הכל 10,752 אקצ'ה.Hütteroth and Abdulfattah, 1977, p. 179Note that Rhode, 1979, p. 6  writes that the register that Hütteroth and Abdulfattah studied was not from 1595/6, but from 1548/9

בשנת 1875, חוקר ארץ ישראל ויקטור גרן ביקר במקום וכתב: "כאן ראיתי כמה גתות עתיקות חצובות בסלע ושרידי בניין שפיארו לפנים עמודים ודומה שהיה בית-כנסת בימי קדם. אכן הוא היה מכוון מדרום לצפון, ככיוון הרגיל של בתי-הכנסת הקדומים בארץ-ישראל [...]".

בשנת 1881, צדיקין נסקרה במסגרת "סקר ארץ ישראל המערבית" של הקרן לחקר ארץ ישראל. הסוקרים כתבו כי הכפר "בנוי מאבן, ויש בו הרבה בתים הרוסים; חיים בו כ-150 מתואלים; הוא מוקף בתאנים, גנים ואדמה פורייה המתאימה לחקלאות. מקור המים בכפר מבורות מים וממעיין עין אל תוזה".Conder and Kitchener, 1881, SWP I, p. 94. תרגום חופשי לעברית עוד הם ציינו: "יש שרידים של אתר נוצרי קדום בכפר הזה; כמה אבנים מסותתות ועליהן צלבים מפוזרות באתר; יש גם בורות מים חצובים, קברים, בתי בד וגתות. האתר הקדום שכן לצפונו של הכפר בן-זמננו".Conder and Kitchener, 1881, SWP I, p. 138. תרגום חופשי לעברית

 לבנון 
במאי 1988, במסגרת המאבק בין שתי המיליציות השיעיות אמל וחזבאללה, תקפו כוחות של אמל את כוחות חזבאללה בצדיקין. לאחר שלושה ימי לחימה, בהם נהרגו כחמישים איש, הצליחו לוחמי אמל לכבוש את העיירה. באותה העת היה זה המעוז האחרון של חזבאללה בדרום לבנון.Hirst, David (2010) Beware of Small States. Lebanon, battleground of the Middle East. Faber and Faber.  p.235

בנובמבר 2011 אירע פיצוץ במחסן תחמושת של חזבאללה בחורשה סמוך לעיירה.

ב-19 במאי 2021, במהלך מבצע שומר החומות, שוגרו מצדיקין ארבע רקטות אל עבר צפון הארץ. כיפת ברזל יירטה רקטה אחת, אחרת נפלה בשטח פתוח ושתיים נוספות נפלו בים. צה"ל השיב באש תותחים לכיוון מקור הירי, ככל הנראה בפאתי צדיקין.

הערות שוליים

קטגוריה:רצועת הביטחון
קטגוריה:מחוז דרום לבנון: יישובים